Kongo baseinas
Kongo baseinas arba Kongo dubuma – tektoninė dubuma Centrinėje Afrikoje, sudaro Afrikos platformos sineklizę. Baseinas apsuptas stačiašlaičių plynaukščių ir plokščiakalnių. Įdubos skersmuo ~1000 km, būdingas aukštis – 300–500 m. Susidarė prekambro laikotarpiu, užpildyta storu nuosėdinių uolienų (smiltainio, molingų skalūnų, molio, smėlio) sluoksniu. Kristalinis pamatas vietomis yra didesniame nei 3000 m gylyje. Kongo baseino paviršių sudaro lygumos, pakraščiuose kylančios į plynaukštes ir aukštumas. Didelę dalį teritorijos dengia Kongo džiunglės. Kongo baseinu teka Kongo upė su gausiais savo intakais.